**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**Θεσσαλονίκη 17, 18 & 19 Ιούνη 2019**

**ΕΝΩΤΙΚΟ ΚΑΛΕΣΜΑ ΤΗΣ Ε.Α.Κ.Π. ΠΡΟΣ ΤΟΥΣ ΑΝΤΙΠΡΟΣΩΠΟΥΣ**

**ΤΟΥ 23ου ΣΥΝΕΔΡΙΟΥ ΤΗΣ Π.Ο.Ε.Υ.Π.Σ.**

**Συναδέλφισσες – Συνάδελφοι, αντιπρόσωποι του 23ου Συνεδρίου**

Το **23ο** Συνέδριο της Ομοσπονδίας μας πραγματοποιείται σε μια χρονική συγκυρία, όπου είδη έχει ξεκινήσει η αντιπυρική περίοδος, ενώ παράλληλα βρισκόμαστε στις αρχές της προεκλογικής περιόδου των βουλευτικών εκλογών στις **7 του Ιούλη**.

Η φετινή αντιπυρική περίοδος, που έχει ξεκινήσει εδώ και πενήντα μέρες περίπου, μας βρίσκει αντιμέτωπους εμάς τους πυροσβέστες με τα ίδια σοβαρά και μεγάλα προβλήματα, τα οποία τείνουν να γίνουν διαχρονικά, αφού:

* Για άλλη μια χρονιά ο προϋπολογισμός για την λειτουργία του Π.Σ. βρίσκεται σταθερά μειωμένος χωρίς να ανταποκρίνεται στις πραγματικές ανάγκες.
* Οι μεγάλες ελλείψεις σε προσωπικό, σε Μ.Α.Π., σε υλικά και μέσα συνεχίζουν να υπάρχουν!
* Σημαντικό μέρος του στόλου των πυροσβεστικών οχημάτων είναι υπέργηρο και η αντικατάστασή του, λόγο έλλειψης κρατικής χρηματοδότησης, επαφίεται σε δωρεές, σε προγράμματα της Ε.Ε. μέσω των πολιτικών Περιφερειακών Διοικήσεων κ.α.
* Εμείς οι πυροσβέστες θα νιώσουμε ξανά στο πετσί μας ακόμα πιο έντονα την παραβίαση του ωραρίου μας και των εργασιακών μας δικαιωμάτων, αφού θα κληθούμε να δουλεύουμε αμέτρητες ώρες χωρίς να πληρωνόμαστε για την υπερεργασία μας, θα μας μετακινούν από υπηρεσία σε υπηρεσία καλύπτοντας τα μεγάλα κενά σε προσωπικό, αρκετές φορές χωρίς την θέλησή μας και παραβιάζοντας το πνεύμα των όσων ισχύουν στον Κανονισμού Μεταθέσεων, τινάζοντας στον αέρα τον οικονομικό και οικογενειακό μας προγραμματισμό!

Επίσης θα πρέπει να σημειώσουμε, μαζί με τα όσα ενδεικτικά αναφέρονται παραπάνω, ότι ο σχεδιασμός για την αντιμετώπιση της φετινής αντιπυρικής περιόδου, έγινε κάτω από την βαριά σκιά των περσινών καταστροφών και απωλειών πλέων των εκατό ανθρώπινων ζωών στο Μάτι Αττικής, βάση των οποίων εξαγγέλθηκε από τον πρωθυπουργό η δημιουργία ενός νέου φορέα Πολιτικής Προστασίας, ο οποίος θα χρηματοδοτούνταν με **500.000.000€**, όμως άνθρακας ο θησαυρός!!!

Παρά τις τεράστιες ελλείψεις και τα οξυμένα προβλήματα τα οποία ήρθαν στο προσκήνιο με τον πιο τραγικό τρόπο με την φονική πυρκαγιά στο Μάτι, το συμβιβασμένο προεδρείο της Ομοσπονδίας, και οι άλλες παρατάξεις, τήρησαν σιγή ασυρμάτου, δεν έβγαλαν μιλιά για τα ουσιαστικά προβλήματα.

Αποτελεί ντροπή για τον κλάδο μας και για όλους εμάς τους πυροσβέστες που μετά από μια τέτοια τραγωδία με **101** αθώα θύματα δεν τόλμησαν να οργανώσουν οι συνδικαλιστικές μας ηγεσίες κινητοποιήσεις για ουσιαστικές αλλαγές στην πυροπροστασία και στην πυρασφάλεια της χώρας.

Αυτό ακριβώς έκαναν και το **2007** μετά τις μεγάλες καταστροφές στην Πελοπόννησο και με τους **70** θανάτους. Καμία αντίδραση καμία διεκδίκηση, σαν να μην συνέβη τίποτε και να λοιπόν μετά από **11** χρόνια που επαναλήφθηκε το ίδιο έγκλημα σε βάρος του λαού μας.

Αυτός ήταν και είναι ο ρόλος τους! Να βάζουν πλάτη για να προχωρούν τον σχεδιασμό τους οι κυβερνήσεις σε βάρος της πυροπροστασίας και των εργασιακών μας δικαιωμάτων.

Και τότε και τώρα μόνη της σήκωνε το βάρος των αντιδράσεων η Ε.Α.Κ.Π. που δεν σταμάτησε συνεχώς να διοργανώνει με τις δικές της δυνάμεις παραστάσεις διαμαρτυρίας σε κεντρικό και τοπικό επίπεδο.

Το μόνο που θεώρησαν σωστό να κάνουν ο πρόεδρος της Ομοσπονδίας μας όπως και άλλοι συνδικαλιστικοί εκπρόσωποι του χώρου ήταν, αντί να καυτηριάζουν την διαχρονική αποσάθρωση της πυροπροστασίας, να γυρίζουν από κανάλι σε κανάλι και να ζητούν συγνώμη από τον ελληνικό λαό, υπονοώντας με αυτόν τον τρόπο, μερίδιο ευθυνών για την καταστροφή στο Μάτι, στους πυροσβέστες. Έδωσαν δηλαδή την καλύτερη πάσα στους γνωστούς εντολοδόχους των Μ.Μ.Ε. να χρεώνουν στους πυροσβέστες, ότι από την στιγμή που στο ΜΑΤΙ δεν υπήρξαν θύματα στις τάξεις τους, αυτό σημαίνει ότι δεν δούλεψαν στην πυρκαγιά αυτή!! **ΕΥΓΕ!!!**

**Συναδέλφισσες - Συνάδελφοι**

Σχεδόν **20** χρόνια έχουν περάσει από το πρώτο ιδρυτικό Συνέδριο της Π.Ο.Ε.Υ.Π.Σ., που αντικατάστησε την Π.Ε.Υ.Π.Σ. Συνολικά δηλαδή **30** χρόνια συνδικαλιστικής δράσης.

Θεωρούμε όμως και ειδικά αυτή την περίοδο όπου οι δείκτες των διεκδικητικών αγώνων στον κλάδο μας έχουν σταματήσει κάπου εκεί μέσα στην περασμένη δεκαετία και έχουν αντικατασταθεί, με ευθύνη όχι μόνο του σημερινού προεδρείου ( Δ.Α.Κ.Υ.Π.Σ. ), αλλά και όλων των υπολοίπων παρατάξεων { **Α**νεξάρτητη **Ε**νωτική **Π**ρωτοβουλία **Π**υροσβεστών - **Π**ροοδευτική **Α**νεξάρτητη **Κ**ίνηση **Π**υροσβεστών ( πρώην Π.Α.Σ.Κ.Π. ) - **Όλοι Μαζί** - **Α**νεξάρτητοι **Π**υροσβέστες - **Σ**υμμαχία **Π**υροσβεστών }, από τακτικές δημοσίων σχέσεων, υπομνημάτων και δικαστικών αγωγών. Διεκδικητικών αγώνων που προτάθηκαν, οργανώθηκαν, στηρίχθηκαν και έφεραν κατακτήσεις στον κλάδο, με την σημαντική συμβολή των αγωνιστικών δυνάμεων που συσπειρώνονταν στις γραμμές της Κίνησης Ενότητας Πυροσβεστών επί Π.Ε.Υ.Π.Σ. και της σημερινής Ε.Α.Κ.Π. επί ημερών Π.Ο.Ε.Υ.Π.Σ.

**Ποιος, αλήθεια, μπορεί να ξεχάσει και να αμφισβητήσει ότι :**

* Ο Κανονισμός Μεταθέσεων και κατάταξης ( **Π.Δ. 170/1996** ), μια μεγάλη κατάκτηση για τον κλάδο μας, που έφερε την αξιοκρατία στις μεταθέσεις και στις προσλήψεις αλλά και την ισορροπία στους οικογενειακούς προγραμματισμούς των πυροσβεστών, συντάχθηκε και ψηφίστηκε με την συμβολή και τους αγώνες όσων τότε αγωνίζονταν μέσα από τις γραμμές της Κίνηση Ενότητας Πυροσβεστών, πρόδρομο της Ε.Α.Κ.Π. Τον κανονισμό μεταθέσεων που σήμερα με τις πλάτες του προεδρείου της Π.Ο.Ε.Υ.Π.Σ. και όλων των υπολοίπων παρατάξεων που διεκδικούν εδώ μέσα την ψήφο σας, άρχισαν οι κυβερνήσεις της Νέας Δημοκρατίας και του ΣΥ.ΡΙΖ.Α. – ΑΝ.ΕΛ. από το **2014** να τον αποψιλώνουν συνεχώς με την εφαρμογή των μετακινήσεων και το σπάσιμο του αμετάθετου για τους άγαμους!
* Το Π.Δ. **145/2002** που προέβλεπε μετακινήσεις με πρόταση του διοικητή, καταργήθηκε από τον δίχρονο αγώνα της Ε.Α.Κ.Π. σε όλα τα επίπεδα, αλλά νεκραναστήθηκε όμως στις μέρες μας με την ανοχή όλων των άλλων παρατάξεων με το Π.Δ. **93/2014**.
* Η Ε.Α.Κ.Π. συμπαραστάθηκε σε κάθε υπάλληλο που αντιμετώπιζε τις αναξιοκρατικές αποφάσεις του συμβουλίου μεταθέσεων με την συνενοχή και των αιρετών εκπροσώπων των άλλων παρατάξεων. Ποιος δεν θυμάται ότι για πρώτη φορά εφαρμόστηκε και τηρήθηκε πλήρως η αξιοκρατία στις αποφάσεις μεταθέσεων όταν η Ε.Α.Κ.Π. το **2010** βγήκε πρώτη δύναμη με **41 %** και κατέκτησε την μία από τις δύο θέσεις στο υπηρεσιακό συμβούλιο.
* Η Ε.Α.Κ.Π. αγωνίστηκε και μπλοκάρισε μόνη της τις αλλεπάλληλες προσπάθειες των κυβερνήσεων να βάλουν χέρι στο ωράριο όπως:
* Από το **2000** μέχρι και το **2010** επί κυβερνήσεων ΠΑ.ΣΟ.Κ. και Νέας Δημοκρατίας, τις συνεχόμενες παρεμβάσεις για την εφαρμογή του **12**ώρου.
* Το **2006** επί κυβέρνησης Νέας Δημοκρατίας την προσπάθεια μετά από πρόταση του τότε Αρχηγού για να κόβονται τα ρεπό το καλοκαίρι ως αντάλλαγμα για την έγκριση του **24ωρου**!
* Το **2008** επί κυβέρνησης της Νέας Δημοκρατίας να εφαρμοστεί μέσα από νομοθετική διάταξη του σχεδίου Π.Δ. για την υγιεινή και ασφάλεια, εργασία **63ωρών** εβδομαδιαίως τους καλοκαιρινούς μήνες σε οποιοδήποτε χρόνο εντός των **7 ημερών**.
* Το **2017** επί κυβέρνησης ΣΥ.ΡΙΖ.Α. με το ίδιο ακριβώς τρόπο μέσα από ένα σχέδιο Π.Δ. για την υγιεινή και ασφάλεια να βάζουν τους πυροσβέστες το καλοκαίρι να εργάζονται σε περίοδο τεσσάρων ημερών **48** ώρες σε οποιοδήποτε χρόνο. Και οι δύο αυτές περιπτώσεις του **2008** και **2017** ήταν η προσπάθεια εφαρμογής των οδηγιών της Ε.Ε. και του αντεργατικού πλαισίου που έχει ψηφιστεί για την διευθέτηση του χρόνου εργασίας από τις κυβερνήσεις ΠΑ.ΣΟ.Κ., Ν.Δ. και ΣΥ.ΡΙΖ.Α. – ΑΝ.ΕΛ., αλλά κατά τα άλλα σχίζουν τα ιμάτια τους και νίπτουν τα χέρια τους ότι αυτά είναι ξένες πολιτικές για τα κόμματα αυτά.

Οι αντεργατικές ρυθμίσεις μετά την αποτυχία να τις εφαρμόσουν στο Π.Σ. με νόμιμο τρόπο ( γιατί με παράνομο και με ην ανοχή όλων των υπολοίπων παρατάξεων, τις εφαρμόζουν χρόνια τώρα με τις επιφυλακές και την παράνομη πρόσθετη εργασία και τα διευρυμένα ωράρια ) από τις αντιδράσεις που προκάλεσε η Ε.Α.Κ.Π., εφαρμόζονται πλέον για πρώτη φορά στον δημόσιο τομέα από το **2017** στους νοσοκομειακούς γιατρούς. Ακόμη ένα παράδειγμα για το ποια είναι η τεράστια συμβολή της Ε.Α.Κ.Π. στην προστασία των εργασιακών δικαιωμάτων των πυροσβεστών.

* Έβαλε αλλεπάλληλες φορές φρένο σε παράνομες επιφυλακές και στήριξε αποτελεσματικά κάθε συνάδελφο που αντιμετώπιζε καταστρατηγήσεις στο ωράριο του.
* Το **2001** μόνη της η Ε.Α.Κ.Π. πάλεψε για τέσσερεις μέρες στα προπύλαια και κατάφερε, όταν οι άλλες παρατάξεις εγκατέλειψαν τον αγώνα, να υποχρεώσει τον τότε Υπουργό Δημόσιας Τάξης να υπογράψει ψήφισμα **6** αιτημάτων, ανάμεσα στα οποία ήταν η πληρωμή των αμέτρητων απλήρωτων ρεπό και νυχτερινών, να προσλαμβάνονται στο Π.Σ. τα τέκνα θανόντων πυροσβεστών, να πραγματοποιηθεί επέκταση του Νόμου **1568/1985** για την Υγιεινή και Ασφάλεια και για τους πυροσβέστες που έγινε πράξη με τον Νόμο **3144/2003 για όλα τα Σ.Α.**!
* Το **2006** μετά την έρευνα και την αποκάλυψη που έκανε για την τύχη των **25** περίπου εκατομμυρίων ευρώ που εξανεμίστηκαν από τα αποθεματικά των ταμείων Τ.Α.Υ.Π.Σ. και Ε.Τ.Υ.Π.Σ., αφού είχαν επενδυθεί σε αμοιβαία κεφάλαια με την σύμφωνη γνώμη των αιρετών εκπροσώπων στα ταμεία της ΠΑ.Σ.Κ. Π. και της Δ.Α.Κ.Υ.Π.Σ., έσωσε μεγάλο μέρος από τα αποθεματικά αφού σταμάτησαν πλέον οι επενδύσεις αυτού του είδους.
* Η Ε.Α.Κ.Π. με την δράση της το **2007**, ήταν αυτή που φανέρωσε και κατάγγειλε στον ελληνικό λαό τους σχεδιασμούς της τότε κυβέρνησης της Ν.Δ., μετά από πρόταση της Κ.Ε.Δ.Κ.Ε., για την ανάθεση της δασοπυρόσβεσης στους δήμους, με αφορμή τις καταστροφικές και φονικές πυρκαγιές, καθώς και τις ολέθριες συνέπειες και τους κινδύνους για την πυρασφάλεια και τη ζωή του λαού από μια τέτοια ενέργεια!
* Η Ε.Α.Κ.Π. ήταν αυτή που μπλοκάρισε τρείς συνεχόμενες φορές, φέρνοντας στο φως της δημοσιότητας με τις καταγγελίες της, αρχής γενομένης από το **2010** τα σχέδια της κυβέρνησης του ΠΑ.ΣΟ.Κ. και στην συνέχεια το **2012** της Νέας Δημοκρατίας, όπου με άλλοθι σχετικό κατά παραγγελία πόρισμα του Α.Π.Σ., θα καταργούσαν **45** Πυροσβεστικές Υπηρεσίες και Κλιμάκια σε όλη τη χώρα, ανάμεσά τους και **6** από τις **8** Ε.Μ.Α.Κ. με ότι αρνητική εξέλιξη θα συνεπάγονταν για την ασφάλεια του λαού. Ο αγώνας αυτός είχε σαν συνέπεια να σωθούν τότε εκατοντάδες θέσεις συμβασιούχων πυροσβεστών που μετέπειτα έγιναν πενταετείς ή μόνιμοι, αλλά και να μην προχωρήσει ο σχεδιασμός αποσάθρωσης της πυροπροστασίας για να επιταχυνθεί η μεταφορά αρμοδιοτήτων πυρασφάλειας σε δήμους και ιδιώτες.
* Με αγώνες και παρεμβάσεις της Ε.Α.Κ.Π. σε υπηρεσιακό και σε πολιτικό επίπεδο χορηγείται πλέον και στους πυροσβέστες, άδεια ανατροφής τέκνου, που με ευθύνη των συνδικαλιστικών μας οργάνων είναι κουτσουρεμένη!!
* Μετά από την ανάδειξη και τις παρεμβάσεις της Ε.Α.Κ.Π. σε όλα τα επίπεδα, άρθηκε άλλη μια αδικία για τους πυροσβέστες παθόντες εν ώρα υπηρεσίας και αποδίδεται στους δικαιούχους το επίδομα των **300€**.
* Η επιτυχή εξέλιξη για την πρόληψη των **56** επιλαχόντων δοκίμων πυροσβεστών είχε την σφραγίδα της Ε.Α.Κ.Π. που στήριξε τον αγώνα τους με συνεχόμενες παρεμβάσεις.
* Συνέβαλε με τους διαχρονικούς αγώνες και τις παρεμβάσεις της στο πλευρό των συμβασιούχων και πενταετών πυροσβεστών για να έχει θετική εξέλιξη ο αγώνας τους για το εργασιακό τους ζήτημα.

Αυτά και άλλες πολλές μικρές και μεγάλες κατακτήσεις του κλάδου φέρνουν την αγωνιστική σφραγίδα της Ε.Α.Κ.Π. Αντιθέτως όμως οι άλλες παρατάξεις είναι βουτηγμένες μέχρι τον λαιμό στην ρουσφετολογία που ευνόησε την αναξιοκρατία, στην χειραγώγηση συνειδήσεων, τον συμβιβασμό στις εργασιακές ανατροπές και την καλλιέργεια κλίματος παραίτησης από τους εργαζόμενους για διεκδικητικούς αγώνες.

**Συναδέλφισσες – Συνάδελφοι**

Μέσα από τις γραμμές της Ε.Α.Κ.Π. πάλεψαν άνθρωποι που συνέβαλλαν στο να πάει το συνδικαλιστικό μας κίνημα ένα βήμα πιο πέρα, αναδεικνύοντας με την στάση τους, το ήθος τους και την δράση τους την αξία και την υπεροχή του αγωνιστικού συνδικαλισμού για την διεκδίκηση και την κατάκτηση όλων όσων δικαιούμαστε ως εργαζόμενοι και ως άνθρωποι. Αυτό μπορούν να το επιβεβαιώσουν όσοι συνάδελφοι υπηρετούν σε περιοχές που την ευθύνη των προεδρείων των τοπικών σωματείων την είχε κάποιες συγκεκριμένες περιόδους η Ε.Α.Κ.Π. όπως στην Στερεά Ελλάδα, στα Χανιά, στη Λακωνία, στο Βόρειο Αιγαίο, στη Ρόδο.

Τέτοιοι άνθρωποι συνεχίζουν και σήμερα να συσπειρώνονται και να αγωνίζονται μέσα από την Ε.Α.Κ.Π., υπηρετώντας τις ίδιες αξίες και αρχές.

**Συναδέλφισσες – Συνάδελφοι**, διαφαίνεται πλέον με σαφήνεια ότι είναι σε εξέλιξη οι σχεδιασμοί της κυβέρνησης όσον αφορά την πυρασφάλεια και την πυροπροστασία της χώρας. Τρανταχτό παράδειγμα το γεγονός ότι δεν πήρε κανένα μέτρο επί της ουσίας μετά από την τραγωδία στο Μάτι. Η εφαρμογή του Νόμου **4249/2014** για την αναδιοργάνωση του Π.Σ., που προβλέπει κλείσιμο υπηρεσιών, είναι προ των πυλών, με την σύμφωνη γνώμη και της Ν.Δ. που ήταν ο εμπνευστής του.

Αποκαλυπτικές ήταν οι δηλώσεις σε τηλεοπτική εκπομπή του ΣΚΑΙ του αρμόδιου τομεάρχη της Ν.Δ. μετά την πυρκαγιά στα Κύθηρα το **2017**, ο οποίος με αφορμή περιοδεία του σε Πυροσβεστικές Υπηρεσίες του Νομού Δράμας, σε ερώτημα που του έγινε πως θα εξοικονομούσε πιστώσεις από τις δημόσιες δαπάνες μία κυβέρνηση της Νέας Δημοκρατίας; Έφερε σαν παράδειγμα πρόταση που του έκανε σύμφωνα με τα λεγόμενα του ο Διοικητής του Νομού. Ότι αν γίνει δηλαδή συγχώνευση των τεσσάρων υπηρεσιών του Νομού σε μία υπηρεσία θα υπάρξει εξοικονόμηση πιστώσεων και οι υπόλοιπες περιοχές θα καλύπτονται με περιπολικά!!

Τους σχεδιασμούς αυτούς επιδιώκει να προωθήσει η κυβέρνηση ΣΥΡΙΖΑ και μέσα από το νέο Σχέδιο Π.Δ. για την « ΑΝΑΔΙΑΡΘΡΩΣΗ ΥΠΗΡΕΣΙΩΝ ΥΠΟΥΡΓΕΙΟΥ ΠΡΟΣΤΑΣΙΑΣ ΤΟΥ ΠΟΛΙΤΗ, ΕΛΛΗΝΙΚΗΣ ΑΣΤΥΝΟΜΙΑΣ, ΠΥΡΟΣΒΕΣΤΙΚΟΥ ΣΩΜΑΤΟΣ, ΓΕΝΙΚΗΣ ΓΡΑΜΜΑΤΕΙΑΣ ΠΟΛΙΤΙΚΗΣ ΠΡΟΣΤΑΣΙΑΣ ΚΑΙ ΡΥΘΜΙΣΗ ΛΟΙΠΩΝ ΘΕΜΑΤΩΝ ». Με το παραπάνω Σχέδιο Π.Δ. καταργείται η οικονομική αυτοτέλεια του Π.Σ. και αναμορφώνεται σε αντιδραστικότερη κατεύθυνση το υπάρχον νομοθετικό πλαίσιο που προβλέπεται από το ν. **4249/2014**. Παράλληλα προβληματίζει το γεγονός ότι αναφέρεται στο παραπάνω σχέδιο η εξαίρεση της μισθοδοσίας των Π.Π.Υ. και των συμβασιούχων πυροσβεστών από τις πιστώσεις του Π.Σ. και θα υπάγονται στην μισθοδοσία της Γενικής Γραμματείας Πολιτικής Προστασίας!!

**Συναδέλφισσες – Συνάδελφοι αντιπρόσωποι του 23ου συνεδρίου**.

Πολλοί από εσάς βρίσκεστε στις εργασίες του συνεδρίου γιατί ζητήσατε την στήριξη των συναδέλφων σας, προτάσσοντας ως βασικό επιχείρημα την ανεξαρτησία σας από κομματικούς χώρους και ιδιοτελή συμφέροντα!

Οι συνάδελφοι που σας ψήφισαν σας έστειλαν εδώ για υπερασπιστείτε τα εργασιακά τους συμφέροντα, και με την συμβολή σας στις αποφάσεις του, και στην εκλογική διαδικασία για την νέα σύνθεση του Διοικητικού συμβουλίου της Π.Ο.Ε.Υ.Π.Σ. Σας έστειλαν για να διασφαλίσετε ότι θα υπάρξει αγωνιστικός προσανατολισμός στο κορυφαίο όργανο, για να μην χάσουν ακόμη περισσότερα εργασιακά δικαιώματα και βρεθούν στο άμεσο μέλλον αντιμέτωποι, με την εργασιακή κόλαση που μας ετοιμάζουν σε όλα τα επίπεδα μέσα από την συνεχή κινητικότητα, την διεύρυνση του ωραρίου, την μείωση των μισθών και των συντάξεων, την δημιουργία ακόμη πιο επικίνδυνων συνθηκών εργασίας μέσα από την έλλειψη μέτρων προστασίας, τις ελλείψεις σε Μ.Α.Π., σε μηχανολογικό εξοπλισμό και σε υποδομές που συνεχώς διευρύνονται.

**Έχετε αναλάβει λοιπόν μία μεγάλη ευθύνη απέναντι τους!!!**

Για τον λόγο αυτό μην δώσετε το δικαίωμα στις παρατάξεις που εκπροσωπούν τον κυβερνητικό εργοδοτικό συνδικαλισμό και κρύβουν το πραγματικό τους ρόλο κάτω από το καμουφλάζ του δήθεν ανεξάρτητου και του αδέσμευτου, να σας εκθέσουν απέναντι τους προσμετρώντας την ψήφο σας στο ανταλλακτήριο των αυταπατών που έχουν στήσει.

**Αποδείξτε λοιπόν στους συναδέλφους που σας ψήφισαν ότι είστε πραγματικά ανεξάρτητοι** από προσωπικές και μικροκομματικές σκοπιμότητες και **ΣΤΗΡΙΞΤΕ την Ε.Α.Κ.Π.,** την μοναδική παράταξη που από συστάσεως της ως βασικό κριτήριο για την συσπείρωση εργαζομένων στις τάξεις της, είναι να υπάρχει **ΕΝΙΑΙΑ** αντίληψη για τον χαρακτήρα των εργασιακών μας προβλημάτων και τον τρόπο ανάδειξής τους και **ΕΝΩΤΙΚΗ – ΑΓΩΝΙΣΤΙΚΗ** διάθεση για την διεκδίκηση τους.

Τα σκοτάδια της άγνοιας που ήθελαν να υπάρχουν οι κυβερνήσεις και οι εκπρόσωποι του κυβερνητικού συνδικαλισμού για να περνούν ευκολότερα τα αντεργατικά τους σχέδια, τα διέλυε **2** δεκαετίες τώρα η Ε.Α.Κ.Π. με την συνεχή ενημέρωση και τις παρεμβάσεις της και έγινε το πραγματικό αποκούμπι χιλιάδων πυροσβεστών. Να για πιο λόγο θα νοιώσουν ιδιαίτερη ικανοποίηση αν λείψει η παρουσία της Ε.Α.Κ.Π. από την Π.Ο.Ε.Υ.Π.Σ.

**Μην τους κάνετε αυτή την χάρη!!!**

**Η Ε.Α.Κ.Π. σας καλεί:**

* **Να Εγκρίνεται το διεκδικητικό πλαίσιο που προτείνει με το ψήφισμα της!**
* **Να Συσπειρωθείτε στο ψηφοδέλτιο της!**
* **Να Στηρίξτε μαζικά την Ε.Α.Κ.Π. για τα όργανα της Π.Ο.Ε.Υ.Π.Σ. – την Α.Δ.Ε.Δ.Υ. – και το Τ.Ε.Π.Α.Σ.Α.**
* **Να Αποδυναμώσετε όλους αυτούς που δεν δίνουν δεκάρα τσακιστή για τα προβλήματα των εργαζομένων που σας στήριξαν.**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**